Dôvodová správa

Všeobecná časť
Uznesením vlády Slovenskej republiky č. 222 z 30. marca 2005  k správe o nábehu fiškálnej decentralizácie a návrhu na rozdelenie prostriedkov z rozpočtovej rezervy                    na fiškálnu decentralizáciu v štátnom rozpočte na rok 2005 bola  ministrovi vnútra                        v spolupráci s podpredsedom vlády a ministrom financií uložená úloha do 31. mája 2005 navrhnúť zmenu spôsobu evidencie motorových vozidiel s cieľom objektivizovať príjmovú základňu vyšších územných celkov z výnosu dane z motorových vozidiel v zmysle časti IV/1 materiálu.

	Z § 100 ods. 2 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady vyplýva, že výnos dane z motorových vozidiel je príjmom rozpočtu vyššieho územného celku, v ktorého územnom obvode je vozidlo evidované. Spôsob evidencie motorových vozidiel upravuje zákon č. 315/1996 Z.z. o premávke na pozemných komunikáciách v znení neskorších predpisov.  Podľa § 88 ods. 1 v spojení s odsekom 4 tohto zákona môžu právnické osoby, ktoré majú organizačnú zložku, ktorá sa zapisuje do obchodného registra evidovať vozidlá aj na okresnom dopravnom inšpektoráte príslušnom podľa umiestnenia organizačnej zložky. Podľa poznatkov však právnické osoby túto možnosť nevyužívajú a vozidlá evidujú podľa sídla právnickej osoby, napriek tomu, že tieto vozidlá využívajú jej organizačné zložky. Navrhuje sa preto, aby sa vozidlá, ktoré používajú organizačné zložky, vždy zapisovali na okresnom dopravnom inšpektoráte príslušnom podľa sídla organizačnej zložky. Táto povinnosť sa však bude vzťahovať až na vozidlá evidované po nadobudnutí účinnosti navrhovaného zákona. 

Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná. 

DOLOŽKA  ZLUČITEĽNOSTI
Návrhu zákonov s právom Európskych spoločenstiev a právom Európskej únie

1. Navrhovateľ právneho predpisu:

Vláda Slovenskej republiky

2. Názov právneho predpisu:

	Návrh zákona, ktorým sa mení a dopĺňa zákon Národnej rady Slovenskej republiky                 č. 315/1996 Z. z. o premávke na pozemných komunikáciách v znení neskorších predpisov 
 
3. Záväzky   Slovenskej   republiky   vo   vzťahu   k  Európskym  spoločenstvám  a     
    Európskej únii:

	Po pristúpení Slovenskej republiky k Európskej únii podpisom zmluvy o pristúpení             (publikovanej v Zbierke zákonov Slovenskej republiky pod číslo 185/2004) zo dňa 16.04.2003 považujeme túto časť za irelevantnú.

4.   Problematika návrhu právneho predpisu:

      b) 	nie je upravená v práve Európskych spoločenstiev

      d) 	nie je upravená v práve Európskej únie.

5. Stupeň   zlučiteľnosti   návrhu   právneho   predpisu  s  právom   Európskych 
    spoločenstiev a právom Európskej únie:

bezpredmetné
	
6.  Gestor:

	Ministerstvo vnútra Slovenskej republiky

7. Účasť  expertov  pri  príprave  návrhu  právneho  predpisu a ich stanovisko k
    zlučiteľnosti návrhu právneho predpisu s právom Európskych spoločenstiev 
    a právom  Európskej  únie (špecifikácia úrovne a spôsob expertnej účasti 
    napr. konzultácia a pod.):

	Návrh právneho predpisu bol vypracovaný bez účasti expertov.

Osobitná časť

K čl. I bodu1
Navrhuje sa, aby boli vozidlá používané organizačnou zložkou, ktorá sa zapisuje do obchodného registra evidované na okresnom dopravnom inšpektoráte príslušnom podľa umiestnenia tejto organizačnej zložky. 

K čl. I bodu 2
Terminologické zosúladenie organizačnej zložky uvedenej v § 88 ods. 4 s označením organizačnej zložky uvedenej v navrhovanom znení § 88 ods. 1.

K čl. I bodu 3
Vyslovene sa uvádza, že povinnosť prihlásiť do evidencie vozidlo, ktoré má byť používané organizačnou zložkou podniku, ktorá sa zapisuje do obchodného registra, na okresnom dopravnom inšpektoráte podľa miesta adresy umiestnenia tejto organizačnej zložky sa nevzťahuje na vozidlá už prihlásené do evidencie podľa doterajších predpisov

K čl. II 
	Účinnosť sa navrhuje začiatkom nasledujúceho rozpočtového roka. Návrh zákona sa teda nevzťahuje na vozidlá, ktoré budú evidované do 31. decembra 2005.